ล่อขาใหญ่ลูกค้าองค์กร ล่าเงินฝากสั้น7-14วัน
ธนาคารธนชาตล่าเงินฝากประจำระยะสั้นฝากขั้นต่ำ 10 ล้านบาทขึ้นไป เพิ่มฐานลูกค้าองค์กรและลูกค้าบุคคลกระเป๋าหนัก
18 พ.ค. 2555

ธนาคารธนชาตล่าเงินฝากประจำระยะสั้นฝากขั้นต่ำ 10 ล้านบาทขึ้นไป เพิ่มฐานลูกค้าองค์กรและลูกค้าบุคคลกระเป๋าหนัก
นายประพันธ์ อนุพงษ์องอาจ ผู้ช่วยกรรมการผู้จัดการธนาคารธนชาต เปิดเผยว่า ธนาคารออกผลิตภัณฑ์เงินฝากประจำระยะสั้น 4 ทางเลือก ได้แก่ “เงินฝากประจำ 7 วัน และ 14 วัน” จ่ายดอกเบี้ย 2% “เงินฝากประจำ 1 เดือน” จ่ายดอกเบี้ย 2.05% และ “เงินฝากประจำ 2 เดือน” จ่ายดอกเบี้ย 2.10% 
ทั้งนี้ กำหนดเงื่อนไขการฝากขั้นต้นต้องไม่ต่ำกว่า 10 ล้านบาทขึ้นไป ไม่จำกัดวงเงินสูงสุด 
เงินฝากระยะสั้นชุดนี้ธนาคารต้องการตอบสนองความต้องการของผู้ฝากเงินทั้งบุคคลธรรมดาและนิติบุคคลทั่วไปที่ต้องการหมุนเวียนเงินหรือพักเงินในช่วงระยะเวลาสั้นๆ แต่ยังได้รับผลตอบแทนในอัตราที่ดี โดยธนาคารจะจ่ายดอกเบี้ยเมื่อครบกำหนดระยะเวลาการฝากตามเงื่อนไข ทั้งนี้เมื่อครบกำหนดและลูกค้าไม่มาถอนหรือมีคำสั่งเป็นอย่างอื่น ธนาคารจะทำการฝากต่อให้ในระยะเวลาฝากเดิมทั้งจำนวน 
“ธนาคารมีแนวคิดที่จะออกผลิตภัณฑ์เงินฝากประจำนี้ เพื่อตอบสนองความต้องการทางการเงินที่หลากหลายครอบคลุมทุกกลุ่มลูกค้าที่ให้อัตราผลตอบแทนที่คุ้มค่า และจะทดแทนผลิตภัณฑ์ตั๋วแลกเงินที่การเปลี่ยนแปลงหลักเกณฑ์เงื่อนไขตามข้อกำหนดของธนาคารแห่งประเทศไทย (ธปท.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่สำคัญยังทำให้ธนาคารมีบริการเงินฝากประจำประเภทปกติ และเงินฝากประจำพิเศษครอบคลุมทุกช่วงระยะเวลาการฝาก เพื่อเป็นทางเลือกสำหรับผู้ฝากเงินแต่ละกลุ่มเป้าหมาย” นายประพันธ์ กล่าว
ด้านนายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า สบน.ได้นำพันธบัตรออมทรัพย์เพื่อรายย่อยพิเศษขายผ่าน ATM ธนาคารกรุงไทย วงเงิน 5,000 ล้านบาท อายุ 2 ปี 4 เดือน จ่ายผลตอบแทน 3.75% ลงทุนขั้นต่ำ 1,000 บาท สูงสุด 5 ล้านบาท มาเสนอในงานมหกรรมการเงินตั้งแต่วันที่ 17-20 พ.ค.นี้